יואל בן שמעון

איור של יואל בן שמעון ב[[הגדת נירנברג הראשונה]]
איור מתוך [[הגדת וושינגטון]]

יואל בן שמעון המכונה וייבש אשכנזי<ref>כפי שהוא חותם את שמו בקולופונים שכתב. השם וייבש מבוטא פייביש, כדרך שהוגים בגרמנית v.</ref> (נולד ככל הנראה בקלן, לפני 1424. נפטר בסביבות 1492) היה סופר ומאייר יהודי בן המאה ה-15 שפעל בגרמניה ובצפון איטליה.<ref>יוסף גוטמן, 'שלושה עשר כתבי יד בחיפוש אחר מחבר: יואל בן שמעון, סופר-אמן במאה ה-15', מחקרים בביבליוגרפיה ובספרות, כרך 15, 1999. 9, מס' 2/3 (אביב, 1970), עמ' 76-95</ref> 11 כתבי יד שעיצב שרדו, ובהם הגדות של הפסח נודעות שאייר, הגדת וושינגטון והגדת נירנברג הראשונה.

==ביוגרפיה==
יואל בן שמעון הגיע מאזור הריין התחתון. כנראה נולד בקלן, כעולה מאחד הקולופונים המוקדמים שכתב:<blockquote>"אני הלבלר יואל ב"ר שמעון ז"ל המכונה וייבש אשכנזי מעיר קלוניא על נהר רינוס, כתבתי נקדתי וציירתי ההגדה זה וסיימתי אותו בירח אילול שנת ר"ד לפרט"<ref>הגדת ניו יורק השנייה, כתב יד בית המדרש לרבנים 8279 (מס' 40108 במכון לתצלומי כתבי היד העבריים). שנת ר"ד היא 1444.</ref></blockquote>לאחר שגורשו ממנה היהודים ב-1424 עבר עם משפחתו לבון, בה גדל והתחנך, אך בשנת 1445 נגזר גירוש גם על יהודי עיר זו. היגר לאיטליה בין 1449, בה העתיק סידור בעל מאפיינים אשכנזיים, לבין שנת 1452 בה העתיק את מחזור טורינו "בעיר קרימונא על נהר פוא".<ref></ref>

בשנים הבאות חי באיטליה, למעט מספר ביקורים בגרמניה, לרוב בהזמנת הפטרון יעקב בן זליגמן<ref></ref>, בהם העתיק וצייר בין השאר את הגדת וושינגטון וחלק מציורי הגדת לונדון.

עם המעבר לאיטליה סגנונו השתנה באופן משמעותי וניתן להבחין בין הכתב האשכנזי המובהק שלו מימיו באשכנז ועבודותיו הראשונות באיטליה (וגם בעבודות שביצע בביקוריו בגרמניה), ובין הכתב המושפע מהסגנון האיטלקי מאוחר יותר.<ref></ref> בדומה, גם סגנונו האמנותי השתנה, הדמויות שצייר נראו מציאותיות וטבעיות יותר, בפרופורציה נכונה ובפנים עדינות, לבושים בלבוש איטלקי עם מעילים צבעוניים, כומתות וכובעים ומשקפים מגמות באמנות האיטלקית. גם מוטיב המסכה הגרוטסקי אומץ לאחר שנים של מגורים באיטליה.

הוא הרבה לאייר ספרי רנסאנס מאוחרים מאותה התקופה. בשנת 1478 אייר את הגדת וושינגטון על גבי קלף, והיא שזורה באיורים בטמפרה וזהב.

היצירה האחרונה שהוא השאיר בה קולופון עם תאריך ושרדה היא פירוש רד"ק לתהלים משנת 1485, אך משערים כי נפטר אחרי 1492, בה כנראה עיטר חלק ממחזור רוטשילד, שנכתב על ידי אברהם יהודה בן יחיאל מקמרינו, שהוסיף גם השלמות למחזור מוסקוביץ שנכתב כנראה על ידי יואל בן שמעון בערך באותו זמן.<ref></ref>

==יצירותיו==
כיום שרדו 12 כתבי יד בהם יואל חתם את שמו בקולופון, ועוד 24 בלתי חתומים, אך הם או חלק מהם מיוחס לו בשל סגנונו האמנותי הייחודי. יואל בן שמעון התמחה בציור הגדות לפסח, וכתבי היד שעיטר נמצאים בספריות מרכזיות בעולם בהם ספריית הקונגרס.

בין כתבי היד שהעתיק או אייר:
*מחזור מוסקוביץ
*מחזור בני רומא כתב יד רוטשילד
*הגדת וושינגטון
*הגדת נירנברג הראשונה
*רבים מייחסים לו את הגדת רוטשילד
*פירוש ר' לוי בן גרשון על משלי
*פירוש רד"ק לתהלים
*סידור ונטו

== לקריאה נוספת ==

* שלמה צוקר, מחזור מוסקוביץ מעשה ידיו של יואל בן שמעון, ירושלים תשס"ה.

==קישורים חיצוניים==

*[https://lib.cet.ac.il/pages/item.asp?item=17732&kwd=8037 יואל בן שמעון בספריית מט"ח]
*[https://merhav.nli.org.il/primo-explore/search?query=any,contains,יואל%20בן%20שמעון&sortby=rank&vid=NLI&lang=iw_IL יואל בן שמעון באתר הספרייה הלאומית]
*[https://d-nb.info/1147482276/34 Joel ben Simeon Looking at the Margins of Society]
*[https://talivisualmidrash.org.il/artists/בן-שמעון-יואל/ יואל בן שמעון באתר קרן תל"י]

==הערות שוליים==

קטגוריה:סופרי סת"ם
קטגוריה:מאיירי הגדה של פסח
קטגוריה:מאיירים יהודים
קטגוריה:גרמנים במאה ה-15
קטגוריה:יהודים גרמנים